Daveyton-betogers met traangas uiteengejaagDie foto is tydens Maandag se betogings in Daveyton geneem. Foto: @mnyamane op Twitter. Die skare het by die Sinaba-stadion in Daveyton bymekaargekom waar Mondli Gungubele, burgemeester van Ekurhuleni, hulle toegespreek het. Die skare was egter ongelukkig met Gungubele se toespraak en het bande aan die brand gesteek en klippe gegooi. Gungubele het aan die skare gesê dat die burgemeesterskomitee meer tyd nodig het om hulle besware te hanteer. Inwoners het vroeër die week oor behuising begin betoog. Gungubele sê die komitee sal ‘n behuisingsoudit doen en ‘n lys opstel van mense wat HOP-huise moet ontvang. Hy sê die komitee sal na verwagting teen volgende maand die oudit afhandel. “Ons is kwaad want dit is leë beloftes. Ons wag al lank vir huise,” het een van die inwoners gesê. Isaac Hlophe, ook ‘n inwoner, sê hulle is ongelukkig aangesien behuisingsbeamptes en raadslede glo omkoopgeld vir huise aanvaar. Gungubele het gesê daar sal ‘n ondersoek gedoen word oor die beweerde korrupsie. Inwoners het Maandag onwettig grond probeer beset maar is deur die polisie verhoed. Betogers het paaie in die area met klippe, bande en ander voorwerpe versper. Lees ook: Betogers versper Oos-Rand-paaie